Norsk Amatørteaterforbund

BÆRUM: Narnia
2021-10-16 - 2021-11-07
Bærum barneteater inviterer publikum med gjennom klesskapet og inn i det forheksede kongeriket Narnia til høsten! Den fortryllende fortellingen – som mange nok kjenner – handler om Lucy, Edmund, Susan og Peter som ved en tilfeldighet går gjennom et gammelt klesskap for så å ende opp i det magiske landet Narnia. Der har den Hvite Heksa tatt makten og sprer ondskap og evig vinter. Løven Aslan er den eneste som kan utfordre henne, men han trenger hjelp.
De fire barna befinner seg snart i en episk kamp mellom gode og onde krefter. Sammen med faunen, Herr Tumnus, vennlige bevere og en skog full av snakkende dyr og fantastiske skapninger kjemper de for å befri Narnia fra den Hvite Heksas onde makt.
Ta med hele familien og se Bærum Barneteaters 50 barn fra 7- 18 år i C. S Lewis eventyrlige univers!
Anbefalt alder: fra 5 år.
Forestillingen spilles fra 16. oktober – 7. november 2021, på følgende tider:
Tirsdag – fredag 18:00
Lørdag 12:00 & 16:00
Søndag 13:00 & 17:00

HOMMELVIK: Sildslaget – med humor
2021-10-20 - 2021-10-30
Proletarteateret presenterer det de kaller et slagferdig musikkspill – «Sildslaget» på Bruket Kulturhus i Hommelvik i dagene 20. – 30. oktober.
Litt historikk:
Lørdag 20. oktober 1951 sto et slag i Hommelvik. Havnen var full av fiskefartøyer med fiskere fra Trøndelags- og Møre-kysten.
Lørdag 20. oktober 2018 – på dagen 67 år etter sildeslaget – ble musikalen satt opp første gang i regi av det nystartede Proletarteatret. Det er den lokale komponist og operasanger Torstein Fosmo (28) som har skrevet musikalen, som da er basert på hendelsene fra 1951.
Disse hendelsene ble innledet med en fest på Folkets Hus der lokalbefolkningen hadde møtt opp i hopetall. Da også de tilreisende fiskerne ville på fest i det overfylte festlokalet, oppsto det tumulter omkring Huset og i gatene i sentrum av Hommelvik. Det lokale politiet mistet kontrollen, flere lensmannsbetjenter ble slått ned, og en av dem betydelig skadd. Politi fra Trondheim ble tilkalt og fikk etter hvert ryddet opp ut over natta. I den etterfølgende straffesaken ble flere fiskere dømt, både til fengsel og bøter for ordensforstyrrelse. I ettertid er episoden omtalt som nettopp «Sildeslaget i Hommelvik».
Nå er det altså klart for en nypremiere.

MOSS: Musikalen 13 – kråkenes 27!
2021-10-23 - 2021-10-31
«Musikalen 13» står på programmet i Moss i oktober. Dette blir Teaterkråkenes 27 oppsetning –
proppet til randen med fengende musikk, dans, sang, humor, alvor og glede! Hovedpersonen i denne utgaven av 13 blir dratt vekk fra sitt travle storbyliv og flytter til en ganske liten by. Der møter han mange ungdomsskoleelever og han må finne ut av hvor han selv hører hjemme.
Du vet – de kule, de sære, taperne, frikerne, nørdene, atletene, danserne.
Og ikke nok med det, han blir snart 13.
Hvorfor må han flytte? Og hvorfor må han ha de kule vennene? Hva vil det si å være populær? Ikke minst, hvorfor tar man dumme valg når man vil være populær? Hva er egentlig populær? Hva betyr det å bli 13? Hva er Bar Mitzvah?
Noen svar får du i denne morsomme, såer, sære, spennende musikalen, i oktober på Parketeatret i Moss! Premiere – lørdag 23 oktober klokken 18:00.

HAUGESUND: Havfruebesøk på Hemmingstad
2021-10-26 - 2021-11-06
Boals Forumteater for ungdom & Brosteinsteateret lar teppet gå opp for «Havfruen & Havdypets Mysterium» på Hemmingstad Kultursenter i Haugesund 26. oktober – og har planlagt hele ti forestillinger i perioden 26. oktober – 6. november.
Niels Petter Solvang har både skrevet og har regi for forestillingen, der 20 aktører er med. En smakebit på historien: den vakre enkefruen Olava (spilt av Nina Jackman) har mange bekymringer i hverdagen. Men barna hennes er selvstendige og flinke til å hjelpe til hjemme. Sønnen Petrus kommer hjem med den mystiske Miranda og Olava lurer på om det er romantikk på gang.
NB! Som bonus får hver billettkjøper en porsjon grøt og et glass saft.
